Заключения на Съвета и на представителите на правителствата на държавите членки, заседаващи в рамките на Съвета, относно насърчаването на междупоколенческото измерение в областта на младежта с цел стимулиране на диалога и социалното сближаване

(2022/C 495/03)

СЪВЕТЪТ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ, ЗАСЕДАВАЩИ В РАМКИТЕ НА СЪВЕТА,

КАТО ОТЧИТАТ, ЧЕ:

1. Европейска цел за младежта #3 в стратегията на ЕС за младежта, озаглавена „Приобщаващи общества“, преследва стремежа да се „осигурят повече пространства, възможности, ресурси и програми за насърчаване на диалога (1) и социалното сближаване и за борба с дискриминацията и сегрегацията“, а европейска цел за младежта #4, озаглавена „Информация и конструктивен диалог“, поставя за задача да се гарантира, че младите хора участват в приобщаващ и конструктивен диалог.

2. Въз основа на съществуващите възможности на европейско, национално, регионално и местно равнище Европейската година на младежта (2022 г.) отчита необходимостта от овластяване, отдаване на дължимото, подкрепа и ангажиране с младите хора, за да се гарантира, че техните интереси и потребности са надлежно взети предвид при политическите действия във всички области на политиката (2). Междупоколенческото измерение на политиките за младежта се оказва от решаващо значение за постигането на целите на Европейската година на младежта и за утвърждаването на нейното историческо наследство по социално съгласуван начин.

3. Младежката работа има, наред с другото, потенциала да спомогне за ангажирането на младите хора с различен произход и условия на живот, включително тези с по-малко възможности, във всякакви видове проекти и дейности, в които участват различни поколения, и може да служи като ценен инструмент за насърчаване на диалога, солидарността и равнопоставеността между поколенията, както и за изграждане на положителни взаимоотношения между хора от различни поколения.

4. Младежките съвети, младежките организации, структурите за младежка работа, младежките мрежи и неформалните групи на младите хора могат да играят важна роля за насърчаване на диалога, равнопоставеността и солидарността между поколенията. Със своя младежки експертен опит (3) и ноу-хау те създават пространство за експериментиране и могат да способстват за откриването на иновативни решения и начини на сътрудничество между поколенията.

5. Пандемията от COVID-19 и агресивната война на Русия срещу Украйна, която предизвика безпрецедентен приток на украински бежанци в Европа през 2022 г., показаха, че доброволците от всички възрасти са важни за обществата за насърчаване на обществената устойчивост в кризисни ситуации. Младите хора, извършващи доброволческа дейност в държавите членки по време на пандемията и притока на бежанци, доказаха потенциала си за насърчаване на солидарността между поколенията и за изграждане на междупоколенчески връзки между младите хора и други възрастови групи (4).

6. Доброволческата дейност, в която участват различни поколения, обединява по-младите и по-възрастните хора в рамките на целенасочени и взаимноизгодни дейности, програми и проекти, които насърчават солидарността и по-дълбокото разбирателство и уважение между поколенията и спомагат за изграждането на по-сплотени общности.

7. Цифровото разделение показва отдавна съществуващо неравенство в развитието на уменията и предоставянето на достъп до нови технологии. В Зелената книга на Комисията относно застаряването на населението се отчита, че „инвестирането в цифрови умения, развитие на общностите и сближаване между поколенията може да предотврати влошаването на психичното здраве и благосъстояние и да намали неравенствата“ (5). Споделянето на цифрови умения и знания е област, в която по-младите хора могат да играят водеща роля и да спомогнат за създаването на по-силно чувство на междупоколенческа връзка с хора, които са по-възрастни от тях (6).

8. Програмите и инициативите на ЕС, например „Еразъм+“, Европейският корпус за солидарност, диалогът на ЕС по въпросите на младежта, Европейската година на младежта (2022 г.), Конференцията за бъдещето на Европа, „Нов европейски Баухаус“, както и европейските структурни и инвестиционни фондове (ЕСИ фондове), включително ALMA (Aim, Learn, Master, Achieve – стреми се, учи, овладявай, постигай) по линия на Европейския социален фонд плюс и Инструмента на Европейския съюз за възстановяване (Next Generation EU), имат потенциала да бъдат ценни инструменти за насърчаване на диалога между поколенията и за стимулиране на солидарността между поколенията в областта на младежта на местно, регионално, национално и европейско равнище. Проектите, основаващи се на доброволчески дейности и дейности за солидарност, са живо доказателство за ангажираността на младите хора да участват активно, наред с другото, в диалога и солидарността между поколенията.

9. Насърчаването на равнопоставеността между поколенията чрез свързани с младежта политики (7) на всички равнища е от голямо значение, особено в селските, отдалечените, периферните, по-слабо развитите райони и най-отдалечените региони. Намаляващият дял на по-младите поколения в различните държави членки (8) и изтичането на мозъци представляват сериозно предизвикателство за много от тези общности, поради което е от решаващо значение да се даде по-голям приоритет на равнопоставеността между поколенията чрез формулиране на подкрепящи политики, свързани с младежта (9), с цел да се гарантира сближаване.

10. При улесняване на изграждането на междупоколенческо измерение в свързаните с младежта политики и осъществяването на младежка работа е необходимо да се гарантира равенство между половете (10). Това изисква усилия не само от страна на правителствата, но и от гражданското общество, включително младежките организации, младежките лидери и работници, медиите и частния сектор.

11. Диалогът на ЕС по въпросите на младежта като най-мащабния механизъм за участие на младежта в ЕС и системата за съвместно управление на Съвета на Европа предоставят пространство за концептуализиране на диалога между поколенията като процес, при който хората от различни възрасти разполагат с пространство за общ размисъл и съвместни действия. По време на конференцията на ЕС по въпросите на младежта в Прага от 11 – 13 юли 2022 г. младите хора изразиха мнението, че диалогът между поколенията не следва да замества прекия младежки диалог със създателите на политики, а да се провежда успоредно с него.

СЧИТАТ, ЧЕ:

12. Насърчаването на диалога както между младите хора, така и между тях и по-възрастните поколения е важно. Ползите от обединяването на опита и компетентностите на различните поколения са значителни и допринасят за изграждането на мирни и сплотени общества, основаващи се на взаимно уважение, съпричастност, солидарност и разбиране на нуждите на всички възрастови групи.

13. Участието на младите хора в диалога между поколенията и в проекти за солидарност между поколенията, включително доброволчески дейности, дава възможност на младите хора да придобият трансверсални компетентности и социални умения, които могат да се прилагат в други области на техния живот. Активното участие на различните поколения в диалога между поколенията допринася за развитието на междуличностни умения и реципрочна адаптивност и спомага за изграждането на обществена устойчивост и благосъстояние чрез социална ангажираност, създаване на социални връзки и предотвратяване на социалната изолация.

14. Насърчаването на равнопоставеността между поколенията чрез цялостен и ориентиран към бъдещето подход към разработването на политики, свързани с младежта, допринася за социалното сближаване. Създателите на политики, подкрепяни от изследователи, младежки работници, младежки организации, други специалисти (11) и други заинтересовани страни, следва да демонстрират силен политически ангажимент за предприемане на действия срещу неравенствата както в рамките на различните поколения, така и между тях, и за преодоляване на междупоколенческите предизвикателства. Те следва да имат достъп до съществуващи национални или европейски данни и доказателства, разбити по възраст, с помощта на които се наблюдават неравенствата между младите хора с различен произход и условия на живот и между различните възрастови групи.

15. Създателите на политики, младежките организации, включително местните младежки съвети, младите хора, младежките работници, младежките лидери, изследователите, преподавателите и други съответни заинтересовани страни следва да обмислят възможността, когато е уместно, за допълнителни мерки и иновативни подходи, които могат да обединят младите хора с други възрастови групи в процесите на вземане на решения.

16. Хетерогенността на поколенията по отношение на разнообразните индивидуални и групови характеристики, включително умствените и физическите способности, социално-икономическите условия и идентичността, която те приемат, трябва да се зачита, така че всички поколения да имат равни възможности за пълноценно и ефективно участие в диалога между поколенията на всички равнища на вземане на решения, засягащи техния личен, професионален и социален живот.

17. Важно е да се подкрепят младежките работници, които извършват платен или доброволчески труд, в насърчаването и прилагането на междупоколенческото измерение в тяхната работа. Образованието и обучението на младежките работници, които извършват платен или доброволчески труд, във връзка с междупоколенческото измерение следва да бъдат адаптирани, когато е целесъобразно, за да се насърчат солидарността и равнопоставеността между поколенията при осъществяването на младежка работа и доброволчески дейности.

18. Следва да се проучи възможността за участие на изследователите в разработването на дългосрочни структурни мерки за насърчаване на солидарността и справедливостта между поколенията, например чрез предоставяне на показатели относно равнопоставеността между поколенията или чрез периодични научни публикации, разглеждащи равнопоставеността между поколенията.

19. Иновативните инициативи за диалог между поколенията, свързани с развиването на цифрови умения, могат да насърчат младите европейци да улеснят участието на своите връстници и на по-възрастни хора в цифровия преход. Подобни, насочени към овластяване на общностите инициативи за укрепване на техните умения в областта на цифровата грамотност могат да намалят усещането за самота на членовете на общността, да допринесат за тяхното благосъстояние и да увеличат социалното им приобщаване, като по този начин спомагат за изграждането на сплотени общности.

20. Концепцията за устойчиво развитие, посочена в целите на ООН за устойчиво развитие, и необходимостта от укрепване на неговото социално измерение предполагат активно участие на гражданите от всички възрасти в изграждането на безопасни, приобщаващи и сплотени общности. Общественото признаване на разнообразните потребности и отговорности на различните възрастови групи може да бъде засилено чрез прояви и доброволчески дейности, които обединяват представители на различни възрастови групи, така че да се даде възможност на по-младите и по-възрастните поколения да общуват и да обменят мнения по темите, свързани с една устойчива Европа.

21. Разбирането за многообразието на поколенията има важни последици във връзка с изграждането на капацитет за създаване на здрави връзки и социално сближаване между поколенията. С цел да се насърчи диалогът между по-младите и по-възрастните поколения, на децата също следва да се предостави възможност да участват в диалог между поколенията, за да се натрупа споделен опит в изграждането на конструктивен диалог, като същевременно се възпитава взаимно уважение и съпричастност от ранна възраст.

ПРИКАНВАТ ДЪРЖАВИТЕ ЧЛЕНКИ НА СЪОТВЕТНИТЕ РАВНИЩА:

22. Да повишат осведомеността сред създателите на политики относно съображенията, свързани с равнопоставеността между поколенията, и да им предоставят доказателства, информация, данни и други подходящи ресурси, необходими за укрепване на равенството между възрастовите групи при изготвянето на политики.

23. Да проучат възможностите за включване в стратегиите и политиките за младежта, когато е целесъобразно, на цели и мерки, които отразяват междупоколенческото измерение. Тези цели и мерки следва да се разработват въз основа на знания, доказателства и добри практики и в консултация с различни групи млади хора, техни представителни организации и други заинтересовани страни, така че да се постигнат по-адаптивни и приобщаващи резултати на политиката.

24. Да насърчават и улесняват, в тясно сътрудничество с младежките организации, младежките съвети и местните, регионалните и националните органи и общности, консултациите с младите хора и тяхното активно и съдържателно участие в разработването, прилагането и оценката на междупоколенческото измерение на всички политики, свързани с младежта.

25. Да улеснят създаването на възможности и достъпни пространства за младите хора за участие в съдържателен диалог между поколенията в рамките на публичните процеси на вземане на решения във всички области на политиката, които засягат техния живот и благосъстояние, чрез прилагане на целенасочени мерки, които дават възможност за участие, по-специално на младите хора с по-малко възможности и по-слабо представените групи млади хора.

26. Да проучат начини за осигуряване на пространство за обединяване на създателите на политики, изследователите, младежките работници и младите хора, така че да могат да разработят инструменти за диалог между поколенията, например инструментариуми за диалог между поколенията, и да улеснят равния достъп до информация за това как гласът на младите хора може да бъде чут посредством възможности за диалог между поколенията.

27. Да се възползват от възможностите, предоставени от програми като Европейския корпус за солидарност и „Еразъм+“, за да подкрепят разработването и изпълнението на стратегии за изграждане на капацитет на младежките организации и младите хора, които спомагат за развитието на доброволческата дейност в общността чрез създаване на партньорства, които отразяват многообразието на цялата общност и нуждите на различните поколения.

28. Да проучат възможностите, чрез които съществуващите, основани на компетентности рамки (12) за формално и неформално образование, учене и обучение в областта на младежката работа могат да спомогнат за отразяване на междупоколенческото измерение в дейностите, свързани с младежката работа.

ПРИКАНВАТ ДЪРЖАВИТЕ ЧЛЕНКИ И ЕВРОПЕЙСКАТА КОМИСИЯ, В СЪОТВЕТНИТЕ ИМ ОБЛАСТИ НА КОМПЕТЕНТНОСТ И НА ПОДХОДЯЩИТЕ РАВНИЩА, ПРИ СПАЗВАНЕ НА ПРИНЦИПА НА СУБСИДИАРНОСТ:

29. Да проучат използването на съществуващите насоки, инструментариуми (13) и механизми, като например гражданските панели (14), за да се подкрепи интегрирането на младежкото измерение в секторните политики и по този начин да се подобри съгласуваността на политиките, така че да се предоставят политики и услуги, които отговарят в по-голяма степен на нуждите на младите хора.

30. Да продължат да използват съществуващите механизми и платформи за участие, като например симулационни сесии на младежки парламенти и диалог за политиките със създателите на политики на местно, национално, регионално и европейско равнище с цел насърчаване на диалога между поколенията, воден от младите хора и заинтересованите страни с мандати за вземане на решения на всички равнища.

31. Да използват съществуващите мрежи и инструменти, включително Eurodesk и Европейския младежки портал, за популяризиране на лесна за ползване информация относно различните възможности, които ЕС предлага за разработване и изпълнение на проекти и инициативи в подкрепа на диалога, солидарността и равнопоставеността между поколенията.

32. Да улеснят обмена на добри практики, които обхващат съвместното ангажиране на по-млади и по-възрастни граждани в дейности за солидарност, както и за планиране на равнището на общността, разработени в програми като „Еразъм+“ и Европейския корпус за солидарност, и ученето през целия живот чрез съществуващите инструменти и платформи на ЕС, за да се увеличи социалното сближаване в местните общности.

33. Да организират дейности за взаимно обучение, например семинари, дейности за партньорско обучение или други съответни форми на сътрудничество между заинтересованите страни от различни области на политиката, младите хора и младежките организации относно насърчаването на диалога, солидарността и равнопоставеността между поколенията.

34. В рамките на съществуващата финансова рамка и програми да подкрепят и, когато е възможно, да проучват възможностите за създаване на пространства и инициативи за младите хора. С цел да се засили социалното сближаване, да дадат възможност на младите хора да разработват и да участват в дейности, които насърчават диалога между поколенията.

ПРИКАНВА ЕВРОПЕЙСКАТА КОМИСИЯ В СЪОТВЕТСТВИЕ С ПРИНЦИПА НА СУБСИДИАРНОСТ:

35. Да насърчава полезните взаимодействия между политиката за младежта и други политики и програми, свързани с младежта, за да се постигнат целите на стратегията на ЕС за младежта, включително европейска цел за младежта #3 „Приобщаващи общества“, както и европейска цел #4 „Информация и конструктивен диалог“, чиито цели включват диалог и социално сближаване, както и участие в ненасилствен диалог, основан на взаимно зачитане.

36. Да изтъкне ролята на координатора на ЕС по въпросите на младежта за повишаване на осведомеността относно необходимостта да се вземат под внимание съображенията, свързани с различните поколения, във всички имащи отношение области на политиката.

37. Да улесни обмена на добри практики между държавите членки относно насърчаването на диалога и солидарността между поколенията чрез Европейския младежки портал, Youth Wiki и програми и инициативи на ЕС като „Еразъм+“, Европейския корпус за солидарност, „Творческа Европа“ и „Нов европейски Баухаус“.

ПРИКАНВАТ ВСИЧКИ УЧАСТНИЦИ В ДЕЙНОСТИ ЗА ЕВРОПЕЙСКО СЪТРУДНИЧЕСТВО ПО ВЪПРОСИТЕ НА МЛАДЕЖТА:

38. Да насърчават Европейския ден на солидарността между поколенията, който се отбелязва всяка година на 29 април от 2009 г. насам и предоставя добра възможност за Съюза да поднови своя ангажимент към засилването на солидарността и сътрудничеството между поколенията, така че да се насърчи установяването на справедливо и устойчиво общество (15).

39. Да стимулират диалога между поколенията с цел борба с дискриминацията, основана на възраст, и възрастовата дискриминация, като обединяват различни възрастови групи и им дават възможност да се опознаят по-добре, да се учат едни от други и да си сътрудничат в ежедневието.

40. Да положат съвместни усилия за изпълнение на европейска цел за младежта #4, като ангажират различни поколения чрез съвместни дейности, насочени към включване на местните общности в борбата с целенасочените кампании за дезинформация и пропаганда. Когато е целесъобразно, програмите за медийна грамотност, насочени към изграждане на обществена устойчивост по отношение на целенасочените кампании за дезинформация и невярна информация, следва да бъдат оценени и разгледани с цел разширяване както в рамките на формалното образование, така и на ученето в неформална среда. Това е особено важно в контекста на кампаниите за дезинформация и невярна информация в кризисни ситуации, като например в случая с пандемията от COVID-19 и агресивната война на Русия срещу Украйна през 2022 г.

(1) За целите на настоящите заключения на Съвета „диалог“ означава „диалог между поколенията“.

(2) Решение (ЕС) 2021/2316 на Европейския парламент и на Съвета от 22 декември 2021 г. относно Европейска година на младежта (2022 г.), ОВ L 462, 28.12.2021 г., стр. 1..

(3) Младежки експертен опит означава аналитичните изводи на младите хора за това кое според тях работи и функционира добре.

(4) Отговори на държавите членки в периодично актуализирани въпросници относно мерките, предприемани от държавите членки в областта на образованието и младежта по време на пандемията от COVID-19 при хърватското, германското, португалското и словенското председателство.

(5) Зелена книга на Комисията относно застаряването на населението: Насърчаване на солидарността и отговорността между поколенията, COM(2021) 50 final, ОВ C 50, 27.1.2021 г., стр. 21.

(6) Специален доклад на Euractiv „Golden years: Opportunities for Europe’s ageing population“ (Златните години: Възможности за застаряващото население на Европа), 22 юни 2022 г., с позоваване на доклада на Edwards Lifesciences „Unifying Generations: Building the Pathway to Intergenerational Solidarity“ (Обединяване на поколенията: Изграждане на пътя към солидарност между поколенията), 21 юни 2022 г.

(7) Политиките, свързани с младежта, са политики, които засягат живота на младите хора и чийто неразделен елемент е подобряването на условията на живот и възможностите за младите хора, наред с подкрепата за осигуряване на равни възможности за участие в икономическия, социалния и политическия живот.

(8) Обзор на политиката на ИКЕ на ООН относно застаряването на населението № 18, март 2017 г.

(9) Подпомагащите политики, свързани с младежта, се основават на оценката на потребностите на младите хора и разглеждат различни аспекти на публичните политики, които не са обхванати от по-общи стратегически документи, например благосъстоянието, психичното здраве, жилищното настаняване, достъпа до инфраструктура или услуги и др.).

(10) Стратегията за равенство между половете за периода 2020 – 2025 г. предоставя рамка за работата на Европейската комисия в областта на равенството между половете и определя целите на политиката и ключовите действия за този период. Съобщение на Комисията, COM(2020) 152 final.

(11) За целите на настоящите заключения на Съвета „друг специалист“ означава лице, което обикновено се разглежда – в зависимост от съответния национален контекст – като наставник, преподавател, университетски преподавател, инструктор или обучител, който предоставя указания или обучение на създатели на политики, младежки работници и доброволци, работещи в областта на младежта, с цел да им се даде възможност да придобият уменията, от които се нуждаят за своята работа или дейност.

(12) Съвет на Европа, Препоръка CM/Rec(2017)4 на Комитета на министрите към държавите членки относно младежката работа.

(13) ОИСР (2020 г.), Governance for Youth, Trust and Intergenerational Justice: Fit for All Generations? (Управление за младите хора, доверието и справедливостта между поколенията: подходящо за всички поколения?) прегледи на ОИСР на публичното управление, OECD Publishing, Париж, или стратегия за младежта на ООН, методология на показателя за младежта, Youth 2030 Working with and for young people (Младеж 2030 г.: Работа със и за младите хора).

(14) COM(2022) 404 final: Гражданските панели дават възможност на гражданите да обмислят съвместно теми, които са от значение за тях. Например, европейските граждански панели бяха ключова характеристика на Конференцията за бъдещето на Европа. Както това беше правено в рамките на конференцията, участниците следва да бъдат избирани на случаен принцип. Но те следва също така да отразяват многообразието и демографията на Европа. Младите хора следва да представляват една трета от участниците. Когато е целесъобразно, в оценката на въздействието ще бъде включен „граждански доклад“, в който ще се обобщават резултатите от тези процеси на участие и разисквания. Когато всички участници са млади хора, това ще бъде наречено „тест на младежта“. Първият от това ново поколение граждански панели ще бъде стартиран в контекста на речта за състоянието на Съюза през 2022 г.

(15) Решение № 940/2011/ЕС на Европейския парламент и на Съвета от 14 септември 2011 г. относно Европейската година на активния живот на възрастните хора и солидарността между поколенията (2012 г.), ОВ L 246/5, 23 септември 2011 г.